Document ID: 32006D0006

Title and Content:
ΑΠΌΦΑΣΗ ΤΟΥ ΣΥΜΒΟΥΛΊΟΥ της 12ης Δεκεμβρίου 2005 για την έκδοση της ρύθμισης για τον καθορισμό των όρων χορήγησης οικονομικής ενίσχυσης που συμπληρώνει τη σύνταξη επιζώντος συζύγου ο οποίος πάσχει από σοβαρή ή παρατεταμένη ασθένεια ή είναι ανάπηρος (2006/6/ΕΚ, Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, όπως καθορίσθηκε με τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1), και ιδίως το άρθρο 76α του εν λόγω κανονισμού υπηρεσιακής κατάστασης, τη γνώμη της επιτροπής κανονισμού υπηρεσιακής κατάστασης, Εκτιμώντας ότι εναπόκειται στα όργανα των Ευρωπαϊκών Κοινοτήτων να θεσπίσουν, με κοινή συμφωνία, τους όρους χορήγησης οικονομικής ενίσχυσης, η οποία θα συμπληρώνει τη σύνταξη επιζώντος συζύγου ο οποίος πάσχει από σοβαρή ή παρατεταμένη ασθένεια ή είναι ανάπηρος, ΕΚΔΙΔΕΙ ΤΗΝ ΠΑΡΟΥΣΑ ΡΥΘΜΙΣΗ: Άρθρο 1 Στο πλαίσιο των δράσεων κοινωνικού χαρακτήρα που προβλέπονται από τον κανονισμό υπηρεσιακής κατάστασης, η σύνταξη του επιζώντος συζύγου ο οποίος πάσχει από σοβαρή ή παρατεταμένη ασθένεια ή είναι ανάπηρος μπορεί να συμπληρώνεται με μια οικονομική ενίσχυση που χορηγεί το όργανο για όσο διάστημα διαρκεί η σοβαρή ή παρατεταμένη ασθένεια ή η αναπηρία, αφού εξετασθεί η κοινωνική και η ιατρική κατάσταση του ενδιαφερομένου. Άρθρο 2 Η απόφαση για τη χορήγηση οικονομικής ενίσχυσης βάσει του άρθρου 76α του κανονισμού υπηρεσιακής κατάστασης λαμβάνεται από την αρμόδια για τους διορισμούς αρχή (ΑΔΑ) της Επιτροπής. Η διαχείριση των πιστώσεων για την εφαρμογή του άρθρου 76α του κανονισμού υπηρεσιακής κατάστασης εμπίπτει στην αρμοδιότητα της Επιτροπής. Άρθρο 3 Ο ενδιαφερόμενος επιζών σύζυγος ή ο νόμιμος εκπρόσωπός του (στο εξής: «αιτών») υποβάλλει την αίτησή του στην κοινωνική υπηρεσία του οργάνου που είναι αρμόδιο για τον καθορισμό των συνταξιοδοτικών δικαιωμάτων του ενδιαφερόμενου επιζώντος συζύγου. Η αίτηση πρέπει να συνοδεύεται από εμπεριστατωμένη ιατρική έκθεση του θεράποντος ιατρού του επιζώντος συζύγου, η οποία συνοδεύεται, ενδεχομένως, από δικαιολογητικά, και να προσδιορίζει τη σοβαρή ή παρατεταμένη ασθένεια ή την αναπηρία καθώς και να προτείνει τα αναγκαία μέτρα για την αντιμετώπιση των συνεπειών της αναπηρίας ή της σοβαρής ή παρατεταμένης ασθένειας. Άρθρο 4 Η απόφαση της ΑΔΑ της Ευρωπαϊκής Επιτροπής λαμβάνεται με βάση μια ιατρική γνωμάτευση και μια γνωμάτευση για την κοινωνική κατάσταση του ενδιαφερομένου, λαμβανομένων υπόψη των στόχων που αναφέρονται στο άρθρο 1. Άρθρο 5 Ο ιατρός-σύμβουλος του αρμόδιου οργάνου κατά την έννοια του άρθρου 3, αφού συνεκτιμήσει τη γνωμάτευση του θεράποντος ιατρού, αποφαίνεται σχετικά με την αναγνώριση, τη σοβαρότητα και την προβλεπόμενη διάρκεια της ασθένειας ή της αναπηρίας. Αποφαίνεται επίσης σχετικά με τα μέτρα που πρέπει να ληφθούν για την αντιμετώπιση των συνεπειών της ασθένειας ή της αναπηρίας. Σε περίπτωση δυσμενούς γνωμάτευσης του ιατρού-συμβούλου του οργάνου, ο φάκελος υποβάλλεται προς γνωμάτευση σε επιτροπή αποτελούμενη από τον ιατρό-σύμβουλο του οργάνου, τον θεράποντα ιατρό του αιτούντος και έναν τρίτο ιατρό που ορίζεται βάσει κοινής συμφωνίας των δύο προηγούμενων ιατρών. Άρθρο 6 Η γνωμάτευση για την κοινωνική κατάσταση του αιτούντος γίνεται από κοινωνικό λειτουργό του αρμόδιου οργάνου κατά την έννοια του άρθρου 3. Αυτή η κοινωνική γνωμάτευση λαμβάνει υπόψη την ιατρική γνωμάτευση και περιέχει ανάλυση της κοινωνικής κατάστασης και των πραγματικών αναγκών που συνδέονται με την ασθένεια ή την αναπηρία, ιδίως της οικονομικής κατάστασης, των εισοδημάτων και των επιπλέον δαπανών του αιτούντος. Με βάση την ιατρική γνωμάτευση και την προαναφερθείσα ανάλυση, ο κοινωνικός λειτουργός προτείνει, σύμφωνα με τις διατάξεις του άρθρου 10, το ποσό που χορηγείται ως οικονομική ενίσχυση, το χρονικό διάστημα κατά το οποίο η ενίσχυση αυτή χορηγείται και την επανεξέταση, εάν το κρίνει αναγκαίο, της κοινωνικής κατάστασης και της κατάστασης της υγείας του ενδιαφερομένου. Εάν υπάρχει διαφορά μεταξύ του αιτούντος και του κοινωνικού λειτουργού σχετικά με την κοινωνικο-οικονομική ανάλυση, ο φάκελος υποβάλλεται προς γνωμοδότηση σε επιτροπή ίσης εκπροσώπησης η οποία συγκροτείται με πρωτοβουλία της Επιτροπής. Άρθρο 7 Η ΑΔΑ της Ευρωπαϊκής Επιτροπής αποφασίζει εντός προθεσμίας δύο μηνών από την υποβολή της αίτησης με βάση τις γνωματεύσεις που διατυπώνονται κατ’ εφαρμογήν των άρθρων 5 και 6. Εάν χορηγηθεί οικονομική ενίσχυση, η ενίσχυση αυτή αρχίζει να παράγει αποτελέσματα από την πρώτη ημέρα του μήνα που έπεται εκείνου κατά τον οποίο υποβλήθηκε η αίτηση και χορηγείται για ανώτατο χρονικό διάστημα 12 μηνών. Άρθρο 8 Σε περίπτωση κατά την οποία η περίοδος χορήγησης της οικονομικής ενίσχυσης λήξει, σύμφωνα με την απόφαση της ΑΔΑ, αλλά ο ενδιαφερόμενος συνεχίζει να πάσχει από σοβαρή ή παρατεταμένη ασθένεια ή παραμένει ανάπηρος, είναι δυνατόν να παρατείνεται η οικονομική ενίσχυση. Η ΑΔΑ αποφασίζει για την παράταση της χορήγησης της οικονομικής ενίσχυσης βάσει νέας ιατρικής γνωμάτευσης, κατά περίπτωση, και γνωμάτευσης για την κοινωνική κατάσταση του ενδιαφερομένου σύμφωνα με τις διατάξεις των άρθρων 5 και 6. Αν αποφασισθεί η παράταση της χορήγησης της οικονομικής ενίσχυσης, τούτο αρχίζει να παράγει αποτελέσματα από την πρώτη ημέρα του μήνα που έπεται του τελευταίου μήνα εφαρμογής της προηγούμενης απόφασης. Άρθρο 9 Ο αιτών πρέπει να δηλώνει την οικονομική του κατάσταση (ιδίως τα περιουσιακά στοιχεία, τα ακίνητα και τις κινητές αξίες του) και να υποβάλλει υπεύθυνη δήλωση, σχετικά με τα εισοδήματά του, με βάση την τελευταία φορολογική του δήλωση (σύνταξη που λαμβάνει από το όργανο, τυχόν άλλες συντάξεις που λαμβάνει από αλλού, επιδόματα αναπηρίας ή σοβαρής ή παρατεταμένης ασθένειας, καθώς και κάθε άλλη πηγή εισοδήματος). Άρθρο 10 Εφόσον αναγνωρισθεί σοβαρή ή παρατεταμένη ασθένεια ή αναπηρία και βάσει των διατάξεων των προαναφερόμενων άρθρων 4, 5, 6 και 7, ο επιζών σύζυγος λαμβάνει οικονομική ενίσχυση με βάση τον ακόλουθο υπολογισμό: - το ποσό που αντιστοιχεί στα έξοδα που συνδέονται με τη σοβαρή ή παρατεταμένη ασθένεια ή την αναπηρία και το οποίο δεν επιστρέφεται από άλλο φορέα συν το ποσό του ελάχιστου ορίου διαβίωσης μείον τα εισοδήματα του ενδιαφερομένου κατά την έννοια του προαναφερόμενου άρθρου 9. Το ύψος αυτής της οικονομικής ενίσχυσης, ωστόσο, δεν μπορεί να υπερβαίνει το ύψος των εν λόγω εξόδων. Άρθρο 11 Το οικονομικό βοήθημα του οργάνου καταβάλλεται μηνιαίως, εάν η διάρκεια της σοβαρής ή παρατεταμένης ασθένειας ή της αναπηρίας, σύμφωνα με την ιατρική γνωμάτευση, υπερβαίνει τον ένα μήνα, και εφάπαξ στην αντίθετη περίπτωση. Άρθρο 12 Ο αιτών είναι υποχρεωμένος να ενημερώνει αμελλητί την κοινωνική υπηρεσία του αρμόδιου οργάνου, κατά την έννοια του άρθρου 3, για κάθε αλλαγή της κατάστασής του. Άρθρο 13 Τρία χρόνια μετά την έναρξη ισχύος της παρούσας ρύθμισης και κατόπιν ανά τριετία, η Επιτροπή υποβάλλει λεπτομερή έκθεση σχετικά με την εφαρμογή της παρούσας ρύθμισης, η οποία αναφέρει ιδίως την κατά μέσο όρο ετήσια οικονομική ενίσχυση που χορηγήθηκε και τη συνολική δημοσιονομική επίπτωσή της. Άρθρο 14 Η παρούσα ρύθμιση αρχίζει να ισχύει την πρώτη ημέρα του μήνα που έπεται του μήνα κατά τη διάρκεια του οποίου ο πρόεδρος του Δικαστηρίου των Ευρωπαϊκών Κοινοτήτων διαπιστώνει την κοινή συμφωνία μεταξύ των οργάνων, η οποία προβλέπεται στο άρθρο 76α του κανονισμού υπηρεσιακής κατάστασης. Εφαρμόζεται από την 1η Μαΐου 2004. Βρυξέλλες, 12 Δεκεμβρίου 2005.

Classification Labels:
4
184
139
1936
311
12

Label Descriptions:
{"4": "Κοινωνική ασφάλιση", "184": "Κοινωνική προστασία", "139": "ΚΟΙΝΩΝΙΚΑ ΘΕΜΑΤΑ", "1936": "Ασθένειες", "311": "ΥΓΕΙΑ", "12": "Κοινωνική πολιτική"}

EuroVoc IDs (Original): 4050
2460
1754
5130
2166
2517

EuroVoc IDs (Expanded): 4050
2460
1754
5130
2166
2517

Dataset Source: meu

Split: train